**Strigăt**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sete, dați-mi un pahar să beau

Că mă sfârșesc aici, lângă izvor!

Aș limpăi, cu pumnii-aș vrea să iau,

Dar am gustat din vin amețitor.

Întindeți mâna careva din voi,

Dați apă pentru buzele-mi arzânde!

În gură, mierea s-a făcut noroi

Și mi-au rămas mulțimile flămânde.

Stropiți-mi ochii, să-i mai pot închide!

Mi-au înlemnit pupilele spre-afară;

Imagini calde-au devenit toride,

Iar soarele mi se preschimbă-n gheară.

Udați-mi fruntea, vreau ca să gândesc,

Să-nnod un fir ce l-am lăsat în urmă!

Era al meu – și dacă nu-l găsesc,

Sunt fără de ocol și fără turmă.

Voi îmi vorbiți când setea mă topește,

Cătați prin dogme sute de motive;

Eu mă sufoc ca-n burta unui pește

Și am pe cap cenușă din Ninive.

Chiar n-auziți? O-mpărăteasă spune,

Acuzator, lângă cerescul Tron,

Că n-a găsit în Seba-nțelepciune;

Și Moise e-aici, și Solomon.

Chiar nu vedeți? E Cineva mai mare,

El m-a iertat… și vine-n apărare.